बताने वाली लड़की हुई ट्रोल, एग्जाम में लड़कियों से खुले में कपड़े बदलवाते; जानें नियम
NEET परीक्षा में छात्राओं से उतरवाई ब्रा और जींस, मामला उजागर करने वाली हुई ट्रोल, कभी लड़कियों के उतरवाए इनरवियर; जानें क्या हैं नियम
बीते रविवार 7 मई को देश भर में मेडिकल से जुड़ी NEET परीक्षा का आयोजन हुआ। इस दौरान महाराष्ट्र, तमिलनाडु, पश्चिम बंगाल, चंडीगढ़ सहित कई जगह से छात्राओं की तलाशी से जुड़ा नया विवाद सामने आया। चेन्नई के एक परीक्षा केंद्र पर स्टूडेंट्स को एग्जाम से पहले खुले में इनरवियर हटाने और कपड़े बदलने के लिए मजबूर किया गया। यह पहला मामला नहीं है। इससे पहले भी हाल के दिनों में इसी तरह की कई घटनाएं सामने आ चुकी हैं।
स्टूडेंट के इनरवियर उतरवाने पर महिला पत्रकार ने किया ट्वीट
परीक्षा खत्म होने ने बाद चेन्नई के एक परीक्षा केंद्र पर महिला पत्रकार को कुछ ऐसा देखने को मिला जिसके बाद पत्रकार ने उसको ट्वीट किया। नाम न छापने की शर्त पर पत्रकार ने लिखा कि उसने देखा, एक लड़की एक कोने में बेसुध बैठी है, उसने आगे बढ़कर उस लड़की से पूछा कि क्या उसके साथ क्या हुआ।
छात्रा ने बताया कि परीक्षा में उससे ब्रा उतारने को कहा गया। यह सुनकर पत्रकार ने उसे एक शॉल दी ताकि वह खुद को ढक सके। हालांकि, लड़की ने यह कहकर मना कर दिया कि उसका भाई उसे लेने आ रहा है।
खबर से जुड़े इस पोल के जरिए अपनी राय दें
बेरहमी से ट्रोल हुई महिला पत्रकार
पत्रकार द्वारा इस घटना को लेकर ट्वीट किए जाने के बाद सोशल मीडिया यूजर्स ने पत्रकार को ट्रोल किया और ट्वीट हटाने के लिए दबाव बनाया। हालांकि, वह वहां नहीं रुकी और आगे लिखा कि परीक्षा में शामिल होने वाली कई लड़कियों ने ब्रा नहीं पहनी थी। उन्होंने ट्वीट किया, ‘मुझसे अश्लील सवाल पूछने वालों को परीक्षा बोर्ड से पूछना चाहिए कि ब्रा पहनने की अनुमति है या नहीं।’
बेटी ने पहनी थी जींस, सेंटर पर नहीं मिली एंट्री, मां ने लेगिंग पहनाई, तब दी परीक्षा
पश्चिम बंगाल के हुगली में कुछ छात्राएं परीक्षा केंद्र पर जींस पहनकर चली गईं। लेकिन उसकी उन्हें इजाजत नहीं थी। ऐसे में उन्हें अपनी मां की पहनी गई लेगिंग्स अपनी जींस बदलनी पड़ी। यह सब भी खुले में हुआ।
कुछ लड़कियों को तो खुले में ही कपड़े चेंज करने पड़े। परिजनों ने घेरा बनाया, तब जाकर उनकी बेटियों ने कपड़े बदले। सिर्फ यही नहीं, बंगाल के हिंदमोटर में स्थित एचएमसी एजुकेशन सेंटर पर छात्रों को भी पैंट बदलने या अंदर पहने गए कपड़े को खोलकर दिखाने को कहा गया।
इस बार 21 लाख स्टूडेंट्स ने कराया था नीट में रजिस्ट्रेशन
अंडरग्रेजुएट मेडिकल कोर्स में एडमिशन के लिए नेशनल एलिजिबिलिटी कम एंट्रेंस टेस्ट NEET UG 2023 पूरे देश में आयोजित किया गया। इस साल सबसे ज्यादा करीब 21 लाख स्टूडेंट ने परीक्षा के लिए रजिस्ट्रेशन करवाया था। अकेले तमिलनाडु में 1.5 लाख स्टूडेंट नीट परीक्षा में शामिल हुए।
पिछले साल एक सेंटर पर 90% छात्राओं के उतरवा दिए थे इनवियर
पिछले साल केरल के कोल्लम जिले में ड्रेस कोड से जुड़ा ऐसा ही विवादित मामला सामने आया। मार्थोमा इंस्टीट्यूट ऑफ इंफॉर्मेशन टेक्नोलॉजी सेंटर NEET परीक्षा देने गई छात्रा से एग्जाम सेंटर पर ब्रा उतारने के लिए कहा गया।
जब छात्रा ने आपत्ति जताई तो उसे परीक्षा में बैठने से मना कर दिया गया। हालांकि छात्रा ब्रा उतारकर परीक्षा देने चली गई, लेकिन वापस आने के बाद लड़की और उसके पिता ने NTA के खिलाफ FIR दर्ज कराई थी।
इस परीक्षा केंद्र पर 90 प्रतिशत लड़कियों के इनरवियर उतरवाए गए थे। इसके अलावा 1 लड़की से जींस उतारने के लिए कहा गया, क्योंकि जींस में मेटल के बटन लगे थे।
NTA का एग्जाम को लेकर क्या हैं नियम और प्रोटोकॉल 
NTA के प्रोटोकॉल के हिसाब से NEET एग्जाम सेंटर में किसी भी धातु की वस्तु पहनने से मनाही है। लेकिन इसमें कहीं भी ब्रा या उसके हुक का जिक्र नहीं किया गया है।
हालांकि नेशनल टेस्टिंग एजेंसी (NTA) ने लड़कियों की तलाशी को लेकर कई नियम बनाए हैं।
मसलन लड़कियों की तलाशी महिला स्टाफ ही कर सकती है। तलाशी बंद जगह पर ही कराई जाएगी। स्टूडेंट को जूते, पूरी बाजू वाले कपड़े पहनकर आने की इजाजत नहीं होगी।
अगर कोई स्टूडेंट कल्चरल ड्रेस में आती है तो उसे तलाशी के लिए परीक्षा शुरू होने के समय से आधा घंटे पहले पहुंचना चाहिए। किसी भी तरह की इलेक्ट्रिक डिवाइस (मोबाइल फोन, ब्लू टूथ माइक्रोफोन, कैलकुलेटर, घड़ी) परीक्षा केंद्र पर लाने की सख्त मनाही है।
इन नियमों के बावजूद परीक्षा देने आई छात्राओं को कपड़े बदलने के लिए बंद जगह या कमरा उपलब्ध नहीं कराया जाता है।